钦定古今图书集成/明伦汇编/氏族典/第439卷 > 《廖用贤尚友录》 > 贾模
## 钦定古今图书集成/明伦汇编/氏族典/第439卷 > 《廖用贤尚友录》 > 贾模

按《晋书贾充传》：“充从子模，字思范，少有志尚，颇览载
籍，深为充所信爱。起家为邵陵令，遂历事二宫，尚书
吏部郎，以公事免。起为车骑司马。豫诛杨骏，封平阳
乡侯。是时贾后豫朝政，欲委信亲党，拜模散骑常侍，
二日，擢为侍中。模乃尽心匡弼，推张华、裴𬱟同心辅
政。数年之中，朝野宁静，模之力也。然模潜执权势，每”
事启奏。贾后事入，辄托疾以避之。后性彊暴，模每尽
言，后不能从，反谓模毁已，于是委任之情日衰，不得
志，忧愤成疾。卒，谥曰成。子游嗣。